***ΠΡΟΤΥΠΗ ΕΤΑΙΡΕΙΑ ΨΥΧΙΚΗΣ ΥΓΕΙΑΣ ΚΑΙ ΚΟΙΝΩΝΙΚΗΣ ΑΡΩΓΗΣ***

***ΠΡΟΣΚΛΗΣΗ ΕΚΔΗΛΩΣΗΣ ΕΝΔΙΑΦΕΡΟΝΤΟΣ***

***ΓΙΑ ΤΗΝ ΠΡΟΣΛΗΨΗ ΕΝΟΣ (1) ΑΤΟΜΟΥ ΜΕ ΤΗΝ ΕΙΔΙΚΟΤΗΤΑ ΤΟΥ ΨΥΧΟΛΟΓΟΥ ΚΑΙ ΜΕ ΣΥΜΒΑΣΗ ΕΞΑΡΤΗΜΕΝΗΣ ΕΡΓΑΣΙΑΣ ΠΛΗΡΟΥΣ ΑΠΑΣΧΟΛΗΣΗΣ ΟΡΙΣΜΕΝΟΥ ΧΡΟΝΟΥ (ΕΩΣ 31/12/2022).***

**Η Πρότυπη Εταιρεία Ψυχικής Υγείας και Κοινωνικής Αρωγής,**

στο πλαίσιο υλοποίησης της **Δράσης Ψυχοκοινωνικής Υποστήριξης και κατ’ οίκον βοήθειας του γενικού πληθυσμού,** καλεί όσους επιθυμούν να εκδηλώσουν ενδιαφέρον για την κάλυψη μίας **(1)** θέσης εξαρτημένης εργασίας πλήρους απασχόλησης ορισμένου χρόνου **(έως 31/12/2022)** με την ειδικότητα του **Ψυχολόγου.**

**Φυσικό αντικείμενο**

Η πράξη αφορά την ανάπτυξη προγραμμάτων ψυχοκοινωνικής υποστήριξης και κατ’ οίκον βοήθειας στον γενικό πληθυσμό. Στόχος των προγραμμάτων αυτών, βάση του οποίου η Θεραπευτική Ομάδα θα κληθεί να αναπτύξει σχετικό σχέδιο δράσης είναι:

* Η δημιουργία προγραμμάτων ψυχοκοινωνικής υποστήριξης για το γενικό πληθυσμό.
* Η ψυχοεκπαίδευση στις βασικές αρχές της ψυχοκοινωνικής φροντίδας και των πρώτων βοηθειών ψυχικής υγείας και η υλοποίηση προγραμμάτων ψυχοκοινωνικής υποστήριξης μέσω διαδικτυακής πλατφόρμας, των εργαζομένων στην πρώτη γραμμή για την αντιμετώπιση συνεπειών της πανδημίας με σκοπό την ενίσχυση της ψυχικής ανθεκτικότητας του πληθυσμού.
* Η υποστήριξη ανέργων, η πρόληψη της αυτοκτονικότητας, η συμβουλευτική, θεραπευτική αντιμετώπιση κατάθλιψης και λοιπών προβλημάτων ψυχικής υγείας.
* Η υλοποίηση προγραμμάτων ανταλλαγής εμπειρίας τεχνογνωσίας, καλών πρακτικών και απαιτούμενου εξοπλισμού με άλλες θεραπευτικές ομάδες.
* Η ψυχολογική υποστήριξη ασθενών με χρόνια νοσήματα, χρόνιες παθήσεις και των οικογενειών τους.

Η έδρα της Πράξης είναι στη Δομή του Κέντρου Ημέρας Ενηλίκων «Το Στέκι» στο 2ο χλμ . Εθνικής οδού Λαμίας – Αθηνών.

**Χρονική Διάρκεια Σύμβασης:**

Η χρονική διάρκεια της σύμβασης θα είναι **Ορισμένου Χρόνου (έως 31/12/2022)** από την υπογραφή της.

**Προϋποθέσεις Συμμετοχής**

**1. ΤΥΠΙΚΑ ΠΡΟΣΟΝΤΑ**

1. Πτυχίο Ψυχολογίας της ημεδαπής ή ισότιμο αναγνωρισμένο της αλλοδαπής,
2. Άδεια ασκήσεως επαγγέλματος Ψυχολόγου.

**2. ΠΡΟΣΘΕΤΑ ΠΡΟΣΟΝΤΑ (βαθμολογούμενα)**

1. Μεταπτυχιακή ειδίκευση.

2. Εργασιακή εμπειρία (σε συναφές αντικείμενο).

3. Εργασιακή εμπειρία σε άτομα με σοβαρές ψυχικές διαταραχές.

4. Καλή γνώση τουλάχιστον μιας ξένης γλώσσας, κατά προτίμησης της αγγλικής.

5. Γνώση χρήσης Η/Υ.

Οι υποψήφιοι που πληρούν τα ανωτέρω κριτήρια θα κληθούν σε προσωπική συνέντευξη από την τριμελή επιτροπή αξιολόγησης και επιλογής.

**Βαθμολόγηση κριτηρίων επιλογής**

Σύμφωνα με την απόφαση του Δ.Σ. και το εγχειρίδιο διαχειριστικής επάρκειας της Π.Ε.Ψ.Υ. κ Κ.Α., η βαθμολόγηση των κριτηρίων επιλογής καθορίστηκε ως εξής:

|  |  |  |  |
| --- | --- | --- | --- |
| **Κριτήριο** | **Βαθμολόγηση** | **Τρόπος Απόδειξης** | **Παρατηρήσεις** |
| Μεταπτυχιακή ειδίκευση | 10 βαθμοί | Τίτλος μεταπτυχιακών σπουδών |  |
| Εργασιακή εμπειρία (σε συναφές αντικείμενο) | 0 – 1 έτη 10 βαθμοί. 1 – 2 έτη 105 βαθμοί. 2 – 3 έτη 20 βαθμοί.  Από 3 έτη και πάνω 25 βαθμοί | Βεβαίωση οικείου ασφαλιστικού  φορέα |  |
| Εργασιακή εμπειρία σε άτομα με σοβαρές ψυχικές διαταραχές | 15 βαθμοί | Βεβαίωση οικείου ασφαλιστικού φορέα και βεβαίωση εργοδότη |  |
| Γνώση ξένων γλωσσών | 10 βαθμοί | φωτοαντίγραφο αντίστοιχου πιστοποιητικού που γίνεται δεκτό από τον ΑΣΕΠ |  |
| Γνώση χειρισμού Η/Υ | 10 βαθμοί | φωτοαντίγραφο αντίστοιχου πιστοποιητικού που γίνεται δεκτό από τον ΑΣΕΠ |  |
| Διαδικασία Συνέντευξης | 0 έως 30 βαθμοί | Οι υποψήφιοι που πληρούν τα  τυπικά κριτήρια θα κληθούν σε  προσωπική συνέντευξη από την τριμελή επιτροπή αξιολόγησης και επιλογής |  |
| Σύνολο | 100 |  |  |

**Λοιπές Προϋποθέσεις**

Οι υποψήφιοι θα πρέπει να έχουν

Την Ελληνική ιθαγένεια ή ιθαγένεια κράτους – μέλους της Ευρωπαϊκής Ένωσης. Εφόσον ο υποψήφιος έχει ιθαγένεια κράτους – μέλους της Ευρωπαϊκής Ένωσης, πρέπει απαραίτητα να γνωρίζει την ελληνική γλώσσα στο επίπεδο που προσδιορίζεται με την προκήρυξη και διαπιστώνεται σύμφωνα με την παρ. 4 του άρθρου 28 του Π.Δ. 50/2001 (ΦΕΚ Α 39), όπως έχει τροποποιηθεί και ισχύει κάθε φορά.

Εκπληρώσει τις στρατιωτικές τους υποχρεώσεις ή να έχουν απαλλαγεί νόμιμα από αυτές, ή, εφόσον έχουν αναγνωρισθεί ως αντιρρησίες συνείδησης, να έχουν εκπληρώσει σύμφωνα με τις ειδικές διατάξεις της στρατολογικής νομοθεσίας, άοπλη θητεία ή εναλλακτική πολιτική κοινωνική υπηρεσία (αφορά τους άνδρες υποψήφιους).

**Τα απαραίτητα δικαιολογητικά** που θα κατατεθούν ή θα αποσταλούν ταχυδρομικά και θα συνοδεύουν την αίτηση συμμετοχής είναι:

1. Αστυνομική ταυτότητα ( φωτοαντίγραφο)

2. Πτυχίο Ψυχολογίας της ημεδαπής ή ισότιμο αναγνωρισμένο της αλλοδαπής.

3. Άδεια άσκησης επαγγέλματος

4. Τίτλος μεταπτυχιακών σπουδών

5. Γνώση ξένων γλωσσών, σε φωτοαντίγραφο, αντίστοιχου πιστοποιητικού που γίνεται δεκτό

από τον ΑΣΕΠ

6. Γνώση χειρισμού Η/Υ, σε φωτοαντίγραφο, πιστοποιητικού που γίνεται δεκτό από τον ΑΣΕΠ

7. Βεβαιώσεις προϋπηρεσίας

8. Αναλυτικό βιογραφικό σημείωμα

9. Υπεύθυνη Δήλωση του Ν.1599/1986, θεωρημένη για το γνήσιο της υπογραφής, με την οποία να δηλώνεται ότι ο υποψήφιος:

α) δεν έχει καταδικαστεί σε κακούργημα και σε οποιαδήποτε ποινή για κλοπή, υπεξαίρεση (κοινή και στην υπηρεσία), απάτη, εκβίαση, πλαστογραφία, δωροδοκία, καταπίεση, απιστία περί την υπηρεσία, παράβαση καθήκοντος, καθ’ υποτροπή συκοφαντική δυσφήμηση, καθώς και για οποιοδήποτε έγκλημα κατά της γενετήσιας ελευθερίας ή έγκλημα οικονομικής εκμετάλλευσης της γενετήσιας ζωής,

β) δεν είναι υπόδικος και δεν έχει παραπεμφθεί με τελεσίδικο βούλευμα για κακούργημα ή για πλημμέλημα της προηγούμενης περίπτωσης, έστω και αν το αδίκημα παραγράφηκε,

γ) δεν έχει, λόγω καταδίκης, στερηθεί τα πολιτικά του δικαιώματα και για όσο χρόνο διαρκεί η στέρηση αυτή.

**Διαδικασία Αξιολόγησης και Επιλογής**

Η αξιολόγηση των αιτήσεων, η βαθμολόγηση των υποψηφίων και η επιλογή των επιτυχόντων θα γίνει από την ορισθείσα τριμελή Επιτροπή αξιολόγησης και επιλογής, και θα πραγματοποιηθεί ως εξής:

Αρχικά, θα γίνει ο έλεγχος δικαιολογητικών και των τυπικών προσόντων των υποψηφίων (προεπιλογή υποψηφίων) και ακολούθως, για όσους πληρούν τα τυπικά προσόντα, θα διενεργηθεί από την επιτροπή η διαδικασία των προσωπικών συνεντεύξεων.

Στη συνέντευξη θα αναζητηθούν και θα συνεκτιμηθούν στοιχεία αναφορικά με τις γνώσεις, την εμπειρία, την προσωπικότητα και την εν γένει καταλληλότητα των υποψηφίων. Η επιτροπή δύναται να ζητήσει κάθε συμπλήρωση και διευκρίνιση των υποβληθέντων δικαιολογητικών ή προσκόμιση συμπληρωματικών στοιχείων, εφόσον το κρίνει απαραίτητο.

Οι υποψήφιοι κατατάσσονται σε πίνακες προτεραιότητας κατά φθίνουσα σειρά συνολικής βαθμολογίας. Τα

προσωρινά αποτελέσματα επιλογής δημοσιεύονται και τυχόν ενστάσεις κατά της νομιμότητας της διενέργειας του διαγωνισμού υποβάλλονται στον φορέα διενέργειας του διαγωνισμού εντός τριών (3) εργάσιμων ημερών από τη δημοσίευσή τους. Αρμόδια για την εξέταση των ενστάσεων είναι η Επιτροπή Ενστάσεων, η οποία και εντός τριών (3) ημερών από τη πάροδο της προθεσμίας υποβολής των ενστάσεων συντάσσει πρακτικό, όπου αιτιολογημένα εισηγείται στη διοίκηση του φορέα την αποδοχή ή την απόρριψη της ένστασης. Επί της ένστασης αποφασίζει η διοίκηση του φορέα διενέργειας του διαγωνισμού, το αργότερο πέντε (5) εργάσιμες ημέρες από τη

λήξη της προθεσμίας υποβολής των ενστάσεων. Η απόφαση της διοίκησης επί της ένστασης κοινοποιείται στον ενιστάμενο εντός τριών (3) ημερών από τη λήψη της σχετικής απόφασης.

Μετά την ολοκλήρωση της εξέτασης των ενστάσεων, καταρτίζεται η τελική κατάταξη των υποψηφίων από την Επιτροπή Αξιολόγησης και Επιλογής η οποία υποβάλλεται προς έγκριση στη διοίκηση του φορέα. Μετά την έγκριση του τελικού πίνακα κατάταξης καλείται από τον φορέα ο πρώτος στη σειρά κατάταξης υποψήφιος, ο οποίος πρέπει να αποδεχτεί ή όχι τη θέση. Σε περίπτωση άρνησής του καλείται ο πρώτος επιλαχών, για τον οποίο ακολουθείται η ίδια διαδικασία, η οποία, αν απαιτηθεί, επαναλαμβάνεται για κάθε επόμενο επιλαχόντα έως ότου γίνει η πλήρωση της θέσης. Ο επιτυχών της διαδικασίας επιλογής προσκαλείται να υπογράψει τη σύμβαση εργασίας με την Π.Ε.Ψ.Υ. κ Κ.Α. μέσα σε προθεσμία δέκα (10) ημερών από την απόφαση έγκρισης από την διοίκηση του φορέα του τελικού πίνακα κατάταξης των υποψηφίων του Δ.Σ.

**Υποβολή Αιτήσεων:**

Οι ενδιαφερόμενοι θα πρέπει να συμπληρώσουν και να προσκομίσουν αυτοπροσώπως ή με εξουσιοδοτημένο προς τούτο εκπρόσωπο, με θεωρημένη από δημόσια αρχή εξουσιοδότηση, **τις εργάσιμες ημέρες (ώρες 10:00 -**

**14:00**) ή να αποστείλουν ταχυδρομικά με συστημένη επιστολή (με ημερομηνία σφραγίδας ταχυδρομείου έως και

της καταληκτικής) την αίτηση συμμετοχής με τα απαραίτητα δικαιολογητικά καθώς και αναλυτικό βιογραφικό σημείωμα, **από 04/05/2022, ημέρα Τετάρτη έως και την 18/05/2022, ημέρα Τετάρτη, ώρα 16.00 μ.μ** στη διεύθυνση: **Π.Ε.Ψ.Υ. κ Κ.Α., Κέντρο Ημέρας Ενηλίκων «Το Στέκι»**, 2ο χλμ . Εθνικής οδού Λαμίας – Αθηνών, Τ.Κ. 35100, Λαμία, τηλέφωνο: 22310-36992.

**Πληροφορίες:**

**- Π.Ε.Ψ.Υ. κ Κ.Α., Κέντρο Ημέρας Ενηλίκων «Το Στέκι»**

Διεύθυνση 2ο χλμ . Εθνικής οδού Λαμίας – Αθηνών, Τ.Κ. 35100, Λαμία

Τηλέφωνο : 22310-36992, ώρες 10:00-14:00, Δευτέρα έως Παρασκευή

e-mail: [info@pepsikka.gr](mailto:info@pepsikka.gr)

κ. Ζέρβας Γεώργιος

Η παρούσα πρόκληση εκδήλωσης ενδιαφέροντος και η αίτηση συμμετοχής θα βρίσκονται αναρτημένες για τουλάχιστον δεκαπέντε (15) ημερολογιακές ημέρες:

- στην ιστοσελίδα της Π.Ε.Ψ.Υ.κΚ.Α.: www.pepsikka.gr

Λαμία, 04/05/2022

Ο Πρόεδρος του Δ.Σ. ΔΗΜΗΤΡΙΟΣ ΓΚΛΑΒΑΣ